Ammerud

Ammerud er en drabantby i bydel Grorud i Oslo og er tilholdssted for bydelsadministrasjonen. Fra 1960-tallet ble jordveiene på Ammerud utviklet med en rekke boligblokker, og atriumhus. Ammerud er nå et variert boligstrøk med blokker, atriumhus og villastrøk mot Lillomarka i nord. 
Ammerud grenser mot Grorud i øst og Rødtvet i vest. Mot sør danner Trondheimsveien grensen mot Kalbakken og Nordtvet.

Bebyggelse

Drabantbyen Ammerud ble planlagt på 1960-tallet som et boligstrøk for 6000 mennesker med skole, barnehage, eldresenter, sykehjem og to mindre dagligvareforretninger.  
Det var arkitektene Håkon Mjelva og Per Norseng som utarbeidet reguleringsplan og bebyggelsesplan. Typisk for 1960-tallets planer var at bebyggelsen ble organisert etter geometriske prinsipper som landemerker i landskapet, og inneholdt mange bygninger med lignende uttrykk. Kombinasjon av forskjellige hustyper var vanlig, og på Ammerud ble det bygget atriumhus, lavblokker og høyblokker. 
Byggingen av atriumhusene var et unikt prosjekt. Bygningene er tegnet av arkitekt Håkon Mjelva og utført av tømrermester Torstein Haugen. Husene på 87 kvadratmeter dekker et stort område. Det ble bygget 236 atriumshus, og området er Norges største med slik bebyggelse. Bebyggelsen ligger som et teppe i landskapet, i stor kontrast til de store blokkene i 14 etasjer.  Mjelva stod også bak utformingen av blokkene. Utbyggingen skjedde i hovedsak i regi av Oslo Bolig- og Sparelag (OBOS). Drabantbyen Ammerud er oppført som bevaringsverdig på Byantikvarens gule liste. Senere er området også utvidet med rekkehus.
Sentralt beliggende på Ammerud er Ammerudhjemmet, et sykehjem for eldre, bygget i 1970 og som drives av Kirkens bymisjon. Bygget ble tegnet av Harald Hille. Ammerudhjemmet er et samlingspunkt og kultursenter med egen kafe og en rekke arrangementer gjennom året. Like ved ligger nye Ammerud skole og Nordre Ammerud gård.
Før drabantbyutbyggingen på 1960-tallet var Ammerud et jordbrukslandskap preget av gårder, husmannsplasser og småhus. Det fantes flere Ammerudgårder. Nordre, søndre, nedre og mellom Ammerud var etablert som separate gårdsbruk. På begynnelsen av 1900-tallet ble deler av Søndre Ammerud gård utparsellert til tomter. Her ble det i hovedsak oppført hytter, men flere av husene var bebodd hele året selv om slik bruk ikke var godkjent av kommunen. Etter hvert gikk imidlertid hytteeiendommene over til mer regulære eiendommer. Selve hytta kunne enten bli erstattet av et større bolighus, eller den kunne bli bygget på. Men i en del tilfeller ble hytta stående som et anneks til det nyere bolighuset.
I dag er Ammerud preget av ulike boligformer, fra Oslos største drabantbyblokker med blant annet fire 13 etasjers skiveblokker, via de særpregende atriumhusene, til villaområde mot Lillomarka i nord. Området består av et konglomerat av nasjonaliteter i et flerkulturelt miljø, med barn og voksne fra forskjellige land.

Geografi

Til Ammerud hører også Huken pukk- og asfaltverk som ligger mot øst, ved Ammerudveien, nær Grorud. En eldre nedlagt del av pukkveret er kjent som Lillomarka Arena, og er arrangementssted for friluftsrockefestivalen GranittRock om sommeren, og en arena for skiidrett på vinteren.
Nærheten til Lillomarka gjør Ammerud til et naturlig utgangspunkt for turer i marka, og spesielt Lilloseter. I Lillomarka innenfor bydelens grenser ligger drikkevannskildene Breisjøen og Alnsjøen.
Mot vest ved grensa til Rødtvet ligger Apalløkka med ungdomsskole og idrettshall, og badevannet Vesletjern.

Etymologi

Navnet Ammerud kommer av gamle Ammerud gård. Gårdens navn kommer fra norrønt, Ambaruð, der første stavelse viser til et gammelt mansnavn, Ambi. Andre stavelse ruð (rud) har betydningen nyrydningsgård. Området kan da antas å ha vært ryddet av en som het Ambi, en gang i tidsperioden 1050–1350.